צאגא כרסטוס

__ללא_תוכן__
צאגא כרסטוס בציור מספרו של [[אז'ן רוז'ה, 1646]]
צאגא כרסטוס (בצרפתית: Zaga Christ; סביבות 1610, דמביה, אתיופיה – 22 באפריל 1638, פריז, צרפת) היה אתיופי נוצרי בן המאה ה-17 שטען שהוא בנו ויורשו של יעקב, קיסר אתיופיה. צאגא כרסטוס נמלט ב-1629 מארצו, הגיע לאירופה ובסוף שנותיו חי בצרפת שבה מת ונקבר.

==קורות חייו==
צאגא כרסטוס נולד באתיופיה במועד כלשהו בין השנים 1610 ו-1614, ולפיכך ספק אם אביו מולידו היה קיסר אתיופיה יעקב הראשון שנהרג בידי סוּסנֶיוֹס ב-1607. צאגא כרסטוס נמלט ממקומו ב-1629 עם פמליית מלווים ומצא מפלט אצל שליט סולטנות סנאר , שבדרום סודאן. בגלל איומים על חייו מצד קיסר אתיופיה, סוסניוס, נסע למצרים, ומקהיר יצא לארץ ישראל. על הגעתו לירושלים בתקופת התענית שלפני הפסחא ב-1632 העיד הפרנציסקני אז'ן רוז'ה שפגש אותו שם.
צאגא כרסטוס הובא בברית הנצרות הקתולית ב-1632 על ידי פאולו דה לודי (Paulo da Lodi), הקוסטוס של משמורת ארץ הקודש.

מארץ ישראל נסע דרך יוון לרומא שבה שהה מספטמבר 1632 ועד אוקטובר 1634. דמותו ועניינו משכו תשומת לב בשל האינטרסים של המיסיון הקתולי באפריקה, והיו אף שראו בו התגלמות של הכומר יוחנן ("פרסטר ג'ון") האגדתי, מלכהּ הנוצרי של אתיופיה. בעת שהותו של כרסטוס ברומא דחק הקיסר פאסיל את רגלי המיסיונרים הקתולים מאתיופיה: תחילה ריכז אותם בפרמונה ולאחר מכן, ב-1633, גירש אותם מאתיופיה. צאגא כרסטוס התקבל אצל האפיפיור ופגש בכירים בכנסייה הקתולית בתקווה לתמיכה במשלחת לאתיופיה שתסייע לו בכיבוש כס הקיסרות, בעוד אנשי ה"פרופגנדה פִֿידה" (הפצת האמונה) בוותיקן ראו בו אמצעי להמרת האתיופים לנצרות הקתולית. צאגא כרסטוס המשיך לצפון איטליה והתארח בחצרו של דוכס סבויה. ארבעת הפרנציסקנים שמונו ללוות אותו פרשו זה אחר זה כשגילו שאין בכוונתו לחזור לארצו, ומתחילת 1635 התעכב בצרפת. מפגשו שם עם הקרדינל רישלייה מצביע על ההכרה במעמדו הרם, וכך גם קצבת המחיה שקיבל מטעם מלך צרפת, למרות הפקפוקים בזהותו כיורש כתר הקיסרות האתיופית.

צאגא כרסטוס מת בפריז ב-22 באפריל 1638 ממחלת הצדרת ונקבר ברואי מלמזון בחלקה סמוכה לזו של אנטוניו, מלך פורטוגל המודח. באפיטף המחורז על מצבת קברו, שחיבר המשורר קלוד מלוויל , מראשוני האקדמיה הצרפתית, נכתב בזו הלשון: "Ci gît le roi d'Ethiopie / L'original, ou la copie" (מלך כוש נטמן בזה / אמיתי, או מתחזה). המזרחן השוודי ביורנשטאהל , שביקר במקום ב-1770, לא איתר את המצבה, אך ראה ברשומות הכנסייה ציון לקבורתו של צאגא כרסטוס ופרטים הנוגעים למימונהּ על ידי הקרדינל רישלייה.

==מקורות המידע על אודותיו==
חלק גדול מסיפור חייו של צאגא כרסטוס מקורו במה שסיפר הוא עצמו לשומעיו. 
הדומיניקני ז'אן דה רֶשָׁה (Réchac; 1604–1660) כתב מפי צאגא כרסטוס את קורותיו מראשיתם ופרסם את הדברים בספר שראה אור בפריז כבר ב-1635. הפרטים המובאים בספרו של רֶשָׁה הועתקו בידי אחרים. עיקר הידיעות על צאגא כרסטוס מקורן בכתביו של הנזיר הפרנציסקני אז'ן רוז'ה שחי בארץ ישראל בשנים 1629–1634. רוז'ה פגש בצאגא כרסטוס בירושלים ובנצרת, עקב אחרי המוצאות אותו גם בשנים הבאות ופרסם מה שידע בספרו "הארץ הקדושה" (1646). חייו של צאגא כרסטוס היו נושא לסיפורים לא מעטים, שרובם נשענו על החיבורים הללו של בני זמנו. מחקר מקיף על אודותיו (פורסם ב-2013) נערך על ידי סרז' ארולס והתבסס על מסמכים שנמצאו לו בגנזכים ברומא ובמקומות אחרים.

==קישורים חיצוניים==

<div style="direction: ltr;">
* Eugène Roger (Récollet), [https://gallica.bnf.fr/ark:/12148/btv1b8607032p/f8.planchecontact La Terre Saincte], Paris: Antoine Bertier, 1646, pp. 349–360
* John Henry Ingram, "[http://archive.org/details/claimantstoroya00ingrgoog/page/n158/mode/2up False Zaga Christ of Abyssinia], Claimants to Royalty, London: Hazell, Watson, and Viney, 1882, pp. 144–151
* Osbert G.S. Crawford, "[https://www.jstor.org/stable/41716630 The Strange Adventures of Zaga Christ]", Sudan Notes and Record, 31, 1950, pp. 287–296
* Serge Aroles, "[https://sergearoles.files.wordpress.com/2017/01/rueil.pdf Zaga Christ, roi d’Éthiopie]", Bulletin de la Société historique de Rueil-Malmaison, 38, Décembre 2013, pp. 55-70
* Serge Aroles, "[https://sergearoles.files.wordpress.com/2017/01/dictionnaire-richelieu.pdf Zaga Christ]", Dictionnaire Richelieu (dir. Françoise Hildesheimer Hildesheimer, D. Harai, éd.), Paris: Honoré Champion, 2015
* Matteo Salvadore, " [https://brill.com/view/journals/jemh/25/3/article-p194_2.xml 'I was not born to Obey, but Rather to command': The Self-Fashioning of Ṣägga Krǝstos, an Ethiopian Traveler in Seventeenth-Century Europe]", Journal of Early Modern History, 25, 2021, pp.194–226
</div>

==הערות שוליים==

קטגוריה:אתיופיה: היסטוריה
קטגוריה:אתיופיה: נצרות
קטגוריה:קיסרי אתיופיה
קטגוריה:תקופת השפל האתיופית
קטגוריה:אישים שחיו במאה ה-17
קטגוריה:ילידי 1610
קטגוריה:נפטרים ב-1638